b"\n_START_ARTICLE_\nDay & Age\n_START_SECTION_\nLiric\xc4\x83 \xc8\x99i stiluri abordate\n_START_PARAGRAPH_\nAlbumul con\xc8\x9bine zece piese, \xc8\x99i se distinge vizibil de precedentul album de studio, Sam's Town, f\xc4\x83r\xc4\x83 a fi \xc3\xaens\xc4\x83 o simpl\xc4\x83 reeditare a albumului de debut din 2003, Hot Fuss - mai degrab\xc4\x83, dup\xc4\x83 cum spune un critic, The Killers evolueaz\xc4\x83 la un nou stagiu, confirm\xc3\xa2ndu-\xc8\x99i statutul de \xe2\x80\x9ecameleoni ai muzicii rock\xe2\x80\x9d. Contrastul instrumental cu Sam's Town este evident \xc3\xaenc\xc4\x83 de pe prima melodie de pe album, \xe2\x80\x9eLosing Touch\xe2\x80\x9d (pe care se eviden\xc8\x9biaz\xc4\x83 un complex de persecu\xc8\x9bie, dup\xc4\x83 cum noteaz\xc4\x83 revista Rolling Stone)._NEWLINE_O pies\xc4\x83 care atrage aten\xc8\x9bia \xc3\xaenc\xc4\x83 de la \xc3\xaenceput este \xe2\x80\x9eHuman\xe2\x80\x9d, care a fost lansat\xc4\x83 \xc3\xaenainte de apari\xc8\x9bia propriu-zis\xc4\x83 a albumului. Prin prisma acestei piese, decizia trupei de a colabora cu Stuart Price (a.k.a. Jacques Lu Cont) pare una extrem de inspirat\xc4\x83. Sound-ul electronic este unul interesant (\xe2\x80\x9eca \xc8\x99i cum Johnny Cash i-ar \xc3\xaent\xc3\xa2lni pe Pet Shop Boys\xe2\x80\x9d, spunea solistul Brandon Flowers \xc3\xaentr-un interviu pentru Rolling Stone), numai lirica, \xc3\xaen special versul aparent f\xc4\x83r\xc4\x83 sens Are we human, or are we dancer? (Suntem oameni sau suntem dansatori?) pare a suferi pu\xc8\x9bin._NEWLINE_Sound-ul pop se manifest\xc4\x83 din plin pe piesa \xe2\x80\x9eSpaceman\xe2\x80\x9d (considerat\xc4\x83 o reimaginare a melodiei \xe2\x80\x9eTemptation\xe2\x80\x9d a celor de la New Order), ce aduce aminte de debuturile trupei, \xc3\xaembog\xc4\x83\xc8\x9bindu-se cu influen\xc8\x9be groove pe piesa \xe2\x80\x9eJoy Ride\xe2\x80\x9d (denumit\xc4\x83 de c\xc4\x83tre musicradar.com \xe2\x80\x9ecel mai bun c\xc3\xa2ntec al lui Brian Ferry pe care Brian Ferry nu l-a scris niciodat\xc4\x83\xe2\x80\x9d), \xc3\xaen vreme ce \xe2\x80\x9eThis Is Your Life\xe2\x80\x9d are un refren de \xc3\xaenceput ce aminte\xc8\x99te stilul tribal._NEWLINE_Dou\xc4\x83 din cele mai mi\xc8\x99c\xc4\x83toare piese de pe album sunt \xe2\x80\x9eA Dustland Fairytale\xe2\x80\x9d \xc8\x99i \xe2\x80\x9eGoodnight, Travel Well\xe2\x80\x9d. \xe2\x80\x9eA Dustland Fairytale\xe2\x80\x9d vorbe\xc8\x99te despre p\xc4\x83rin\xc8\x9bii lui Brandon Flowers - \xc8\x99i este aproape imposibil s\xc4\x83 nu fii impresionat de versurile tandre ale melodiei. \xe2\x80\x9eGoodnight, Travel Well\xe2\x80\x9d a fost scris\xc4\x83 imediat dup\xc4\x83 moartea mamei chitaristului Dave Keuning \xc8\x99i \xc3\xaenf\xc4\x83\xc8\x9bi\xc8\x99eaz\xc4\x83 lupta cu inevitabilitatea pierderii cuiva. Versurile Every word you've spoken, everything you said / Everything you left me, rambles in my head (traducere: Fiecare cuv\xc3\xa2nt pe care l-ai rostit, tot ceea ce ai spus / Tot ceea ce mi-ai l\xc4\x83sat mi se amestec\xc4\x83 \xc3\xaen minte) par a accepta pierderea definitiv\xc4\x83, \xc3\xaens\xc4\x83 la scurt timp revolta izbucne\xc8\x99te din nou: Stay, don't leave me, the stars can wait for your sign / Don't signal now (traducere: R\xc4\x83m\xc3\xa2i, nu m\xc4\x83 p\xc4\x83r\xc4\x83si, stelele pot a\xc8\x99tepta semnul t\xc4\x83u / Nu face semn acum), pentru a se topi \xc3\xaentr-o renun\xc8\x9bare plin\xc4\x83 de durere: Goodnight, travel well (traducere: Noapte bun\xc4\x83, c\xc4\x83l\xc4\x83torie pl\xc4\x83cut\xc4\x83)._NEWLINE_Brandon Flowers a declarat despre album: \xe2\x80\x9eE o continuare a conceptului de pe Sam's Town\xe2\x80\x9d, ad\xc4\x83ug\xc3\xa2nd \xe2\x80\x9eE ca \xc8\x99i cum te-ai uita la Sam's Town de pe Marte\xe2\x80\x9d. \xc3\x8entrebat de unde vine titlul albumului, Flowers a r\xc4\x83spuns \xe2\x80\x9eNu \xc8\x99tiu. A\xc8\x99tep\xc8\x9bi momentul potrivit. L-am a\xc8\x99teptat s\xc4\x83 vin\xc4\x83, \xc8\x99i am \xc8\x99tiut c\xc4\x83 Day & Age era potrivit.\xe2\x80\x9d Titlul apare \xc8\x99i pe dou\xc4\x83 piese de pe album, respectiv \xe2\x80\x9eNeon Tiger\xe2\x80\x9d - Mister cut me some slack, cause I don't wanna go back, I want a new day and age (traducere aproximativ\xc4\x83: Domnule, las\xc4\x83-m\xc4\x83 \xc3\xaen pace, fiindc\xc4\x83 nu vreau s\xc4\x83 m\xc4\x83 \xc3\xaentorc, vreau o nou\xc4\x83 zi \xc8\x99i o nou\xc4\x83 er\xc4\x83) \xc8\x99i \xe2\x80\x9eThe World We Live In\xe2\x80\x9d - Well maybe I was mistaken, I heard a rumor that you quit this day and age (treducere aproximativ\xc4\x83: Poate m-am \xc3\xaen\xc8\x99elat, am auzit un zvon cum c\xc4\x83 p\xc4\x83r\xc4\x83se\xc8\x99ti aceast\xc4\x83 zi \xc8\x99i aceast\xc4\x83 er\xc4\x83).\n_START_SECTION_\nRecenzii\n_START_PARAGRAPH_\n\xc3\x8en majoritate, recenziile au fost favorabile. \xe2\x80\x9eThis is The Killers reclaiming their throne and we\xe2\x80\x99re smiling like we mean it\xe2\x80\x9d (traducere aproximativ\xc4\x83: \xe2\x80\x9eAce\xc8\x99tia sunt The Killers reclam\xc3\xa2ndu-\xc8\x99i tronul \xc8\x99i noi z\xc3\xa2mbim ca \xc8\x99i cum am sim\xc8\x9bi-o\xe2\x80\x9d), scria \xc3\xaen ClashMusic. Revista Rolling Stone aplauda de asemenea albumul, oferindu-i patru stele \xc8\x99i jum\xc4\x83tate din cinci. The Guardian denumea versurile pieselor The Killers \xe2\x80\x9eimpenetrabile\xe2\x80\x9d, oferind exemple at\xc3\xa2t din Day & Age c\xc3\xa2t \xc8\x99i din celelalte dou\xc4\x83 albume - \xc3\xaens\xc4\x83 albumul era creditat cu patru stele."